b'\n_START_ARTICLE_\n\xc5\xa0ifra Navajo\n_START_PARAGRAPH_\n\xc5\xa0ifra Navajo je metoda \xc5\xa1ifriranja, ki so jo uporabljale Oboro\xc5\xbeene sile ZDA od leta 1942 na pacifi\xc5\xa1kem boji\xc5\xa1\xc4\x8du. Osnova \xc5\xa1ifre je bil jezik pripadnikov severnoameri\xc5\xa1kega staroselskega plemena Navajo. Staroselci so odprto besedilo prevedli v iz angle\xc5\xa1\xc4\x8dine v navaj\xc5\xa1\xc4\x8dino in ga takega sporo\xc4\x8dili prejemniku. Tu ga je drug Navajo prevedel nazaj v angle\xc5\xa1\xc4\x8dino. _NEWLINE_Navaj\xc5\xa1\xc4\x8dina (Din\xc3\xa9 bizaad) spada v dru\xc5\xbeino jezikov Na-Dene, ki ni v sorodu z nobenim evropskim ali azijskim jezikom, zaradi \xc4\x8desar se te \xc5\xa1ifre ni dalo zlomiti. _NEWLINE_Kot posebnost tega jezika velja, da se glagoli spregajo, ne samo glede na osebek, ampak tudi glede na to, v katero skupino spada predmet, na primer dolg (pipa, \xc4\x8dopi\xc4\x8d, svin\xc4\x8dnik, ...), vitek in upogljiv (ka\xc4\x8da, usnjeni jermen, ...), zrnat (sladkor, sol, pesek, ...) in \xc5\xa1e veliko drugih. Oblike glagolov se spreminjajo tudi glede na to, \xc4\x8de je tisto, o \xc4\x8demer pripoveduje, govorec tudi sam do\xc5\xbeivel ali pa je o tem le sli\xc5\xa1al. Zato lahko en glagol nadomesti cel stavek in nekomu, ki ne pozna pravil jezika, ni mo\xc5\xbeno razvozljati tega jezika. _NEWLINE_Razlog, da so izbrali prav pleme Navajo, je poleg tega, da druga plemena niso razumela tega jezika, \xc5\xa1e to, da za ta jezik ni obstajala niti slovnica niti slovar. Prav tako je to pleme edino, ki ga pred 2. svetovno vojno niso obiskali nem\xc5\xa1ki raziskovalci, ki bi lahko nudili japonskim zaveznikom dragoceno pomo\xc4\x8d pri lomljenju \xc5\xa1ifre. _NEWLINE_Za besede, katerih ni v staroselskem jeziku, so izdelali poseben leksikon in jih nadomestili z besedami iz tega jezika. Letala so poimenovali po vrstah pti\xc4\x8dev, ladje po ribjih vrstah. Vi\xc5\xa1ji \xc4\x8dastniki so bili bojni poveljniki, minometi pa \xc4\x8depe\xc4\x8de pu\xc5\xa1ke, ..._NEWLINE_Za redke besede so izdelali poseben sistem \xc4\x8drkovanja. Beseda Pacifik je bila tako najprej \xc4\x8drkovana kot \xc2\xbbpig, ant, cat, ice, fox, ice, cat\xc2\xab, te besede pa so bile prevedene v njihov jezik kot \xc2\xbbbi-sodih, wol-la-chee, moasi, tkin, ma-e, tkin, moasi.\xc2\xab\xc2\xa0Da bi ote\xc5\xbeili lomljenje \xc5\xa1ifre z analizo pogostosti, so pogosto zamenjevali besede za \xc4\x8drkovanje._NEWLINE_Koda med 2. svetovno vojno ni bila zlomljena, kljub temu, da so Japonci zlomili vrsto ameri\xc5\xa1kih \xc5\xa1ifer._NEWLINE_Dodatna prednost te \xc5\xa1ifre je v tem, da je \xc5\xa1ifriranje in de\xc5\xa1ifriranje za \xc4\x8das brez ra\xc4\x8dunalnikov potekalo izredno hitro in so se operativna povelja lahko prena\xc5\xa1ala tako reko\xc4\x8d v realnem \xc4\x8dasu._NEWLINE_\xc5\xa0ele leta 1986 je ameri\xc5\xa1ka vlada objavila podatke o tej \xc5\xa1ifri._NEWLINE_O pripadnikih plemen so posneli film Glasniki vetra (Windtalkers).'